Turkiya papani noxolislik va tarafkashlikda ayblamoqda
Rasmiy Anqaraga ko'ra, armanlar orasida qurbonlar soni bo'rttirib ko'rsatilgan. Ular fuqarolar urushi hamda isyon qurbonlari sifatida ko'riladi.
Rim papasi Fransisk o'tgan asr boshida Usmoniylar imperiyasidagi qonli voqealarni armanlarga qarshi genotsid deganidan so'ng Turkiya Vatikandan elchisini chaqirib oldi. Papaga ko'ra, 1915-yilda bir yarim million armanning qirilgani 20-asrning ilk qatliomi bo'ldi. Turkiya Tashqi ishlar vazirligi Rim Katolik cherkovining Anqaradagi elchisiga papaning izohi yuzasidan norozilik bildirdi. Vazir Mevlut Chavusho'g'li papaning tarixiy va qonuniy haqiqatdan yiroq bayonotini qabul qila olmaymiz, deydi. "Diniy lavozimlardan asossiz da'volarni tarqatishda, adovat urug'ini sochishda foydalanish to'g'ri emas", - deydi u. Turkiya Bosh vaziri Ahmed Dovuto'g'li papani tarafkashlikda aybladi. Uning aytishicha, bir tarafning azob-uqubatlariga urg'u berib, boshqa tomonnikiga e'tibor bermaslik papa va uning lavozimiga mos ish emas. "Zulmni yashirish yoki inkor etish yarani bog'lamaslik bilan tengdir - qon oqaveradi", - degan kechagi ma'ruzasida katoliklar yetakchisi. Turkiya yuz yil oldingi voqealarni qatliom deb hisoblamaydi. Rasmiy Anqaraga ko'ra, armanlar orasida qurbonlar soni bo'rttirib ko'rsatilgan. Ular fuqarolar urushi hamda isyon qurbonlari sifatida ko'riladi.